Padblokkade-skietery: Beampte hoor oor borgtogDie toneel tydens ná die skietery in Hatfield. Foto: Netcare 911 Die verkeersbeampte, wat daarvan beskuldig word dat hy verlede Vrydagoggend ŉ motoris by ŉ padblokkade in Pretoria doodgeskiet het, het Vrydag weer in die hof verskyn, waar uitspraak oor sy borgtogaansoek gelewer is. Konst. Takatso Mashego (26) word daarvan beskuldig dat hy Tsakane Shimange (38), ŉ werknemer van die departement van telekommunikasie en posdienste, buite die Gautrein-stasie in Hatfield in die bors geskiet het, toe Shimange glo versuim het om by die padblokkade stil te hou. Mashego, ŉ inwoner van Mamelodi, met twee jaar ondervinding by die Tshwane-metropolisie, is borgtog van R5 000 toegestaan. Die saak is tot 8 Februarie uitgestel vir verdere ondersoek. Peter Jay, Mashego se regsverteenwoordiger, het aangedui hulle sal die staat se aanklag van moord teenstaan en dat Mashego skuld gaan ontken. Jay het Maandag, tydens Mashego se eerste hofverskyning, gesê sy kliënt is “uitgetart” en dat Shimange hom twee keer met sy voertuig gestamp en probeer om hom om te ry. Die staat het nie Vrydag Mashego se borgtogaansoek teengestaan nie, aangesien hy nie as ŉ vlugrisiko beskou word nie en meen hy kan nie met enige getuies inmeng nie. Die hof het gehoor hy het nie ŉ paspoort nie en het twee jong kinders, met nog ŉ baba op pad, na wie hy moet omsien. Mashego is op borgtog vrygelaat op voorwaarde dat hy nie met die ondersoek inmeng of met enige getuie kontak maak nie. Hy moet elke Vrydag by sy naaste polisiestasie aanmeld. ŉ Groep mense in die openbare galery, wat vermoedelike vriende en familie van die oorledene is, was duidelik ongelukkig toe Mashego borgtog toegestaan is. Hofordonnanse moes intree om hulle te kalmeer. Snr.supt. Isaac Mahamba, woordvoerder van die metropolisie, het ná die hofverrigtinge gesê die onafhanklike polisie-ondersoekdirektoraat (Opod) ondersoek die beweringe teen Mashego. “Ons gun Opod die ruimte om sy ondersoek te doen en sal ons nodige samewerking gee indien nodig,” het Mahamba gesê. Hy het gesê Mashego is nog nie geskors nie, hangende die uitkoms van die ondersoek.